La Junta de Govern aprova el Protocol de col·laboració entre el Ministeri i l'Ajuntament de Gandia per a la millora de les infraestructures viàries
24 febrer 2025

## La Junta de Govern aprova el Protocol de col·laboració entre el Ministeri i l'Ajuntament de Gandia per a la millora de les infraestructures viàries24 febrer 2025Última actualització: 24 febrer 2025

![](../gestion/img/b808477a8756241199035852a5aa7a158507665b1b73e5474fff23bb032d9868.jpg)  
  

La Junta de Govern celebrada este matí a l'Ajuntament de Gandia ha abordat diversos temes relatius a l'actualitat municipal.

El primer ha sigut l'aprovació del **Protocol de col·laboració entre el Ministeri de Transports i Mobilitat Sostenible i l'Ajuntament de Gandia per a la millora de les infraestructures viàries en l'entorn de la nostra ciutat**.

Este document suposa el primer pas del Pacte per les Infraestructures que, des de Gandia, s'ha proposat a administracions superiors i que s'està consensuant amb els agents empresarials i socials, així com amb tots els partits polítics amb representació al ple de l'Ajuntament.

  
El protocol, signat el passat 10 de gener per l'alcalde de Gandia, José Manuel Prieto, i el Secretari d'Estat de Transports i Mobilitat Sostenible, José Antonio Santano, compromet el Ministeri a realitzar diverses actuacions en el menor temps possible, mentre que Gandia haurà d'assumir la titularitat de la carretera d'accés a la platja (carretera Sèquia del Rei-antiga N-337) una vegada realitzada l’actuació d’humanització prevista.

### ****Les actuacions contemplades en el protocol són les següents:****

1.  **Duplicació de la N-332 variant de Gandia**  
    Esta actuació donarà continuïtat a l'autovia A-38, duplicant la circumval·lació de Gandia en el tram comprés entre la N-332 i l'inici de la N-337 d'accés al port de Gandia. S'ha acordat llançar el projecte del traçat per a sotmetre'l a informe ambiental mentre s'avança en el projecte constructiu del primer tram, amb les corbes de Sant Joan i l'accés a la platja com a prioritats.
    
2.  **Millora de l’accés a la platja (carretera Sèquia del Rei - antiga N-337)**  
    Permetrà la humanització de l'accés nord a la platja de Gandia amb la previsió de plantació d’arbratge per a fer més funcional i agradable este accés, que, una vegada finalitzat, passarà a ser gestionat per l'Ajuntament de Gandia.
    
3.  **Atenuació de l'impacte acústic de l'autopista AP-7**  
    Des de l'alliberament de l'autopista AP-7, el trànsit ha augmentat, per la qual cosa el Ministeri ha inclòs en el mapa contra el soroll la zona de les urbanitzacions de Marxuquera afectades.
    

Sobre este Protocol, Prieto ha afirmat que permetrà _“avançar i fer de Gandia una ciutat més competitiva que continue generant oportunitats. Este acord suposa un avanç decisiu en un àmbit fonamental per al desenvolupament de la ciutat i per a aconseguir el que ja es coneix com la tercera gran transformació de Gandia"._

D’altra banda, també s'ha aprovat l'adhesió del consistori al **Programa Platea 2025-26**, Programa Estatal de Circulació d'Espectacles d'Arts Escèniques en Espais de les Entitats Locals, organitzat per l’INAEM en col·laboració amb la FEMP (Federació Espanyola de Municipis i Províncies).

La missió del programa és contribuir al manteniment i sostenibilitat de les temporades estables d'arts escèniques en espais com el Teatre Serrano. D’esta manera, des del departament de Cultura i gràcies a la participació en este programa, es poden portar a la nostra ciutat espectacles de primer nivell amb un cost menor per a les arques municipals.

La regidora delegada de Cultura, Balbina Sendra, ha valorat positivament esta adhesió i ha afirmat que poder formar part del programa Platea “suposa un reconeixement a l'aposta del govern municipal per impulsar la Cultura i consolida Gandia com un dels referents nacionals en este programa”.